ΓΡΑΠΤΗ ΕΡΩΤΗΣΗ E-3741/98

υποβολή: Encarnación Redondo Jiménez (PPE) προς την Επιτροπή

(11 Δεκεμβρίου 1998)

Θέμα: Μεθυλοβρωμίδιο (ουσία που καταστρέφει τη στιβάδα του όζοντος) και γεωργία

Στην πρόταση κανονισμού του Συμβουλίου σχετικά με τις ουσίες που καταστρέφουν τη στιβάδα του όζοντος, με την οποία συντομεύεται ο χρόνος για την κατάργηση του μεθυλοβρωμιδίου, από το έτος 2005, όπως είχε συμφωνηθεί με το Πρωτόκολλο του Μόντρεαλ, στην 1η Ιανουαρίου του 2001,

1. Έχει λάβει η Επιτροπή υπόψη το οικονομικό κόστος της απόφασης αυτής για τους αγρότες και συγκεκριμένα για τους παραγωγούς οπωροκηπευτικών;

2. Προτίθεται να αποζημιώσει τους παραγωγούς αυτούς για τις ζημίες που συνεπάγεται η προαναφερθείσα απόφαση;

3. Επιχορηγεί η Επιτροπή πρωτοβουλίες για την εξεύρεση εναλλακτικών λύσεων στη χρήση του μεθυλοβρωμιδίου και προσδίδει στις πρωτοβουλίες αυτές την προτεραιότητα που απαιτεί η συντόμευση της προθεσμίας την οποία πρότεινε η ίδια;

4. Εάν επιχορηγεί πρωτοβουλίες του είδους που αναφέρεται στην παράγραφο 3, πότε υπολογίζει ότι θα υπάρξουν αποτελέσματα που θα προσφέρουν εναλλακτικές λύσεις στη χρήση του μεθυλοβρωμιδίου και των οποίων η μη βλαπτικότητα θα είναι εξασφαλισμένη;

5. Πώς σκέπτεται η Επιτροπή να ελέγξει την είσοδο στην κοινοτική αγορά οπωροκηπευτικών από τρίτες χώρες στις οποίες η ουσία αυτή δεν θα απαγορευθεί οριστικά μέχρι το 2005;

Απάντηση της κας Bjerregaard εξ ονόματος της Επιτροπής

(10 Φεβρουαρίου 1999)

Διατυπώνοντας την πρόταση για τη στρατηγική εξάλειψης του μεθυλοβρωμιδίου έως το 2001(1) η Επιτροπή έλαβε πλήρως υπόψη τους περιβαλλοντικούς, τεχνικούς και οικονομικούς παράγοντες. Η Επιτροπή έχει συναίσθηση του γεγονότος ότι διατίθενται ήδη διαθέσιμες εναλλακτικές δυνατότητες που κρίνονται βιώσιμες από τεχνική και οικονομική σκοπιά για τις περισσότερες από τις σημερινές χρήσεις του μεθυλοβρωμιδίου στην Κοινότητα. Όσον αφορά στις χρήσεις που δεν μπορούν να επωφεληθούν επί του παρόντος από ανάλογες εναλλακτικές δυνατότητες κατά τη φάση της σταδιακής εξάλειψης του μεθυλοβρωμιδίου, είναι δυνατόν να προβλεφθεί εξαίρεση λόγω της κρισιμότητάς τους. Εκ των ανωτέρω προκύπτει ότι η Επιτροπή δεν προβλέπει καμιά σημαντική οικονομική δυσκολία λόγω της σταδιακής εξάλειψης του μεθυλοβρωμιδίου ούτε κάποια ανάγκη αντιστάθμισης.

Η Επιτροπή έχει υπόψη σειρά ερευνητικών έργων στην Κοινότητα με θέμα τις εναλλακτικές δυνατότητες σε σχέση προς το μεθυλοβρωμίδιο. Παράλληλα υφίστανται και σοβαρά έργα με στόχο την επίδειξη των εναλλακτικών δυνατοτήτων που ήδη διατίθενται στους αγρότες. Ανάλογα έργα θα μπορούσαν να είναι επιλέξιμα για χρηματοδότηση εκ μέρους της Επιτροπής στο πλαίσιο διαφόρων προγραμμάτων όπως τα προγράμματα Fair, Meda και Life. Η Επιτροπή έχει συγχρηματοδοτήσει δύο εργαστήρια σχετικά με την επισκόπηση των διαθέσιμων εναλλακτικών δυνατοτήτων σε ό,τι αφορά το μεθυλοβρωμίδιο για τα νότια κράτη μέλη (Τενερίφη Απρίλιος 1997, Ρώμη Μάιος 1998). Τα εργαστήρια αυτά είχαν ως αποτέλεσμα να καταστούν γνωστές πολλές λεπτομέρειες σχετικά με ευρύ φάσμα εναλλακτικών δυνατοτήτων που κρίνονται κατάλληλες για τις αγροτικές δραστηριότητες στην Μεσόγειο. Μεταξύ αυτών συγκαταλέγονται τόσο χημικές όσο μη χημικές δυνατότητες πολλές εκ των οποίων μπορεί να θεωρηθούν "αβλαβείς" και η πλειοψηφία των οποίων κρίνεται ότι ευθυγραμμίζεται περισσότερο προς τον στόχο της αειφόρου γεωργίας σε σύγκριση με το μεθυλοβρωμίδιο που αποτελεί ουσία υψηλής τοξικότητας.

Η Επιτροπή δεν έχει σχέδια ελέγχου των οπωροκηπευτικών προϊόντων που εισάγονται στην Κοινότητα από τρίτες χώρες στις οποίες ενδέχεται να συνεχιστεί για μεγαλύτερο χρονικό διάστημα η χρήση του μεθυλοβρωμιδίου. Όπως προκύπτει από τα ανωτέρω η Επιτροπή δεν δέχεται ότι ανάλογα προϊόντα θα έχουν οιοδήποτε σχετικό πλεονέκτημα απλώς και μόνο επειδή κατά την καλλιέργειά τους χρησιμοποιείται το μεθυλοβρωμίδιο. Αντιθέτως, ορισμένα σούπερ μάρκετ στις μείζονες αγορές της βόρειας Ευρώπης έχουν ήδη αποφασίσει να αποφύγουν την αγορά φρούτων και λαχανικών στην καλλιέργεια των οποίων χρησιμοποιείται το μεθυλοβρωμίδιο. Ως εκ τούτου τα προϊόντα κατά την παραγωγή των οποίων χρησιμοποιείται το μεθυλοβρωμίδιο ενδέχεται να έχουν συγκριτικό μειονέκτημα από οικονομική σκοπιά και να αντιμετωπίσουν αντίσταση εκ μέρους των καταναλωτών. Τα προϊόντα υψηλής ποιότητας κατά την παραγωγή των οποίων δεν χρησιμοποιείται το μεθυλοβρωμίδιο μπορεί να παραμείνουν ανταγωνιστικά, όπως αποδείχθηκε από τους αγρότες εντός και εκτός της Κοινότητας που αναπτύσσουν επιτυχείς οπωροκηπευτικές επιχειρηματικές δραστηριότητες χωρίς να χρησιμοποιούν το μεθυλοβρωμίδιο.

(1) ΕΕ C 286 της 15.9.1998.